PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative privind instituirea titlului onorific de  „Promotor al imaginii României”,

Propunerea legislativă privind instituirea titlului onorific de  „Promotor al imaginii României , a fost transmisă Comisiei cu adresa nr. Pl. - x 171 din 4  aprilie 2008.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru învăţământ, tineret şi sport,  Comisiei pentru buget finanţe şi bănci şi Comisiei juridice, de disciplină şi imunităţi. Până la redactarea prezentului raport  au  fost primite  avize favorabile din partea Comisiei juridice, de disciplină şi imunităţi şi a Comisiei pentru învăţământ, tineret şi sport. În redactarea raportului, Comisia a ţinut cont de avizul favorabil al Consiliului Legislativ nr.1362 din 05.10.2007  precum şi de Punctul de vedere al Guvernului, emis cu adresa nr.2897/02.11.2007, care nu susţine  adoptarea acestei iniţiative.
Prin obiectul de reglementare şi conţinutul său, propunerea legislativă face parte din categoria legilor ordinare. 

Propunerea legislativă are ca obiect de reglementare instituirea titlului onorific de  „Promotor al imaginii României”, care se va acorda prin decret de către Preşedintele României
Senatul, în calitate de primă Cameră sesizată, a respins  propunerea legislativă în şedinţa din 19 martie  2008.
Propunerea legislativă a fost dezbătută  în şedinţa Comisiei din data de 2 iulie 2008. 

La lucrările Comisiei au fost prezenţi 17 deputaţi, din totalul de 22 de membri ai Comisiei. 

Raportul Comisiei a fost adoptat cu unanimitatea voturilor celor prezenţi în sală în momentul votului. Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În urma dezbaterii, Comisia pentru cultură, arte, mijloace de informare în masă propune respingerea propunerii legislative privind instituirea titlului onorific de  „Promotor al imaginii României”, cu următoarea motivaţie:
-  Propunerea legislativă conţine prevederi care se suprapun altor reglementări: Legea nr.29/2000- privind sistemul naţional de decoraţii al României şi Legea nr.9/2003  privind Ordinul Meritul Sportiv şi Medalia Meritul sportiv, nestabilind condiţii noi, ci acordarea unor facilităţi de ordin financiar privind călătoriile efectuate în scopul unor misiuni în străinătate. Precizăm că aplicarea iniţiativei legislative ar presupune influenţe  financiare ale căror surse de finanţare nu sunt specificate, fiind încălcate astfel prevederile art. 138 alin.(5) din Constituţia României,  republicată, precum şi cele ale art.15 din Legea nr.500/2002 privind finanţele publice.

